Diari Oficial de la Generalitat Valenciana


Sumari del DOGV 9699, del 06-10-2023 (2023/10794)

RESOLUCIÓ de 4 d'octubre de 2023, del director general de LABORA Servei Valencià d'Ocupació i Formació, per la qual s'aprova la convocatòria per a la concessió de subvencions als projectes de formació en alternança amb l'ocupació que desenvolupen el programa mixt d'Ocupació-Formació Garantia Juvenil, a càrrec de l'exercici pressupostari 2023, en aplicació de l'Ordre 8/2022, de 15 de setembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores d'aquestes.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9699

Data del DOGV
:   06-10-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/10574


Data del document
:   04-10-2023

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * Labora, Servici Valencià d'Ocupació i Formació
    * ajuda pública

RESOLUCIÓ de 4 d'octubre de 2023, del director general de LABORA Servei Valencià d'Ocupació i Formació, per la qual s'aprova la convocatòria per a la concessió de subvencions als projectes de formació en alternança amb l'ocupació que desenvolupen el programa mixt d'Ocupació-Formació Garantia Juvenil, a càrrec de l'exercici pressupostari 2023, en aplicació de l'Ordre 8/2022, de 15 de setembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores d'aquestes. [2023/10435]  
  
  
A fi de concretar o desenvolupar en l'àmbit competencial de la Comunitat Valenciana, el que es preveu en la normativa estatal de general aplicació, es publica en el Diari Oficial de la Generalitat Valenciana (d'ara endavant DOGV), en data 20 de setembre de 2022, l'Ordre 8/2022, de 15 de setembre, de la Conselleria d'Economia Sostenible, Sectors Productius, Comerç i Treball per la qual s'aproven les bases reguladores dels projectes que desenvolupen el programa mixt d'Ocupació-Formació Garantia Juvenil.  
En la Llei de pressupostos de la Generalitat per a l'exercici 2023, dins del programa 322.52 «Formació i Qualificació Professional», s'inclou la línia de subvenció S0549000, dirigida a subvencionar programes de formació en alternança amb pràctica professional en activitats d'interés públic o social i accions d'impuls a l'economia valenciana destinades a joves amb dificultats d'inserció, amb una dotació de 85.717.823 euros.  
D'acord amb el que estableix l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, aquesta Secretaria Autonòmica d'Ocupació, Direcció General de LABORA Servei Valencià d'Ocupació i Formació procedeix a dictar resolució d'aprovació a càrrec de l'exercici pressupostari 2023 de la convocatòria de subvencions, en aplicació de l'Ordre 8/2022 anteriorment citada, d'acord amb el Consell Valencià de Formació Professional, resolc:  
  
Primer. Aprovació de la convocatòria i indicació de les bases reguladores de les subvencions  
Es convoquen per a l'exercici 2023, subvencions per a la realització d'accions de formació en alternança amb l'ocupació regulades en l'Ordre 8/2022, de 15 de setembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores dels projectes que desenvolupen el programa mixt d'Ocupació-Formació Garantia Juvenil publicada en el DOGV de 20 de setembre de 2022.  
  
Segon. Finançament i import de la convocatòria  
Es destina per a atendre les subvencions un import global màxim d'56.829.520 d'euros a càrrec de la línia pressupostària S0549000 del capítol IV del subprograma 322.52, del pressupost de LABORA Servei Valencià d'Ocupació i Formació per a l'exercici 2023, amb la següent distribució territorial de caràcter estimatiu:  
  
Alacant 4.565.000, 00 €  
Castelló 2.285.000,00 €  
València 5.050.000,00 €  
Total 65.747.577,00 €  
  
  
Aquestes ajudes són susceptibles de cofinançament per la Unió Europea a través del Programa Comunitat Valenciana Fons Social Europeu Plus (FSE+), en el marc del Pla garantia juvenil plus 2021-2027.  
La dotació d'aquesta convocatòria podrà incrementar-se si concorre algun dels supòsits previstos en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, aquest increment queda condicionat a la declaració de disponibilitat del crèdit, que haurà de ser publicada en el Diari Oficial de la Generalitat Valenciana. Aquesta publicitat no implicarà l'obertura de termini per a presentar noves sol·licituds ni l'inici de nou còmput de termini per a resoldre.  
Les ajudes a la formació regulades en aquesta resolució són compatibles amb el mercat comú, a tenor de l'article 107, apartat 1 del Tractat de Funcionament de la Unió Europea i queden dispensades de l'obligació de notificació establida en l'article 108, apartat 3, del Tractat, i de comunicar d'acord amb el que es preveu en l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no compleixen tots els requisits del citat article 107.1, perquè no suposen avantatge econòmic per a una empresa ni falsegen la competència, i no afecten els intercanvis comercials entre els estats membres.  
  
Tercer. Objecte i condicions de la concessió de les subvencions  
La present resolució té per objecte aprovar la convocatòria de subvencions per a l'exercici 2023, en règim de concurrència competitiva, destinades a millorar la qualificació i la inserció professional de persones joves que complisquen els requisits recollits en la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, per a beneficiar-se d'una acció derivada del Sistema Nacional de Garantia Juvenil mitjançant iniciatives públiques mixtes d'ocupació-formació que responguen a les necessitats del mercat. Això es realitzarà, preferentment, en ocupacions relacionades amb la recuperació o promoció del patrimoni artístic, històric, cultural o natural, la rehabilitació d'entorns urbans o naturals, l'eficiència energètica i les energies renovables, així com qualsevol altra obra, servei o activitat d'utilitat pública o d'interés general i social que permeta compatibilitzar l'aprenentatge formal i la pràctica professional en el lloc de treball, i qualssevol altres ocupacions que s'identifiquen com a preferents amb possibilitats d'inserció per les entitats beneficiàries, en els seus respectius àmbits d'actuació.  
  
D'acord amb el que es preveu en les bases reguladores, els projectes que es regulen en aquests tindran una duració de dotze mesos, en alternança amb el treball, que també estarà dirigida a l'aprenentatge, la qualificació i adquisició d'experiència professional, als efectes de la qual es dedicarà a formació teòrica un mínim del 35 % de la duració del projecte.  
Els projectes hauran de desenvolupar exclusivament especialitats dirigides a l'obtenció dels certificats de Professionalitat complets per a la qual cosa hauran de complir tots els requisits establits en el Reial decret 659/2023, de 18 de juliol, pel qual es desenvolupa l'ordenació del Sistema de Formació Professional i l'Ordre ESS/1897/2013, de 10 d'octubre, que desenvolupa el Reial decret 34/2008 de 18 de gener, en allò que no s'opose a l'anterior.  
Ateses les necessitats detectades en matèria de qualificació-inserció en cada província, d'acord amb el que es preveu en l'article 7.C) de les bases reguladores, dins del Catàleg Nacional de Qualificacions Professionals, tenen la consideració d'àrees professionals prioritàries amb el grau de prioritat que s'assenyala, les àrees que s'esmenten en l'annex d'aquesta resolució.  
Els projectes constaran d'un itinerari formatiu amb la impartició consecutiva d'un certificat de professionalitat d'un nivell i un altre del següent nivell de la mateixa família i àrea professional. En aquest cas, l'alumnat que no supere el certificat de professionalitat de menor nivell podrà ser substituït per un nou alumnat que complisca els requisits d'accés al certificat de nivell superior, durant els primers 5 dies lectius d'impartició d'aquest.  
Així mateix, podran presentar-se projectes que incloguen un sol certificat de professionalitat de nivell 2 o de nivell 3.  
D'acord amb el que s'estableix en l'article 5.6 de les bases reguladores, en el desenvolupament del projecte s'impartirà la formació complementària de caràcter modular següent:  
- FCOO03 Inserció Laboral, Sensibilització Mediambiental i Igualtat de Gènere, de 10 hores de duració.  
- FCOI02 Alfabetització Informàtica: Informàtica i internet, de 25 hores de duració.  
- FCOS02 Formació Bàsica de Riscos Laborals, de 30 hores de duració.  
- FCOY0001 Igualtat i No Discriminació en l'Àmbit Laboral, de 12 hores de duració.  
A més, podran impartir-se altres mòduls complementaris, com són idiomes, treball en equip o altres especialitats formatives del Catàleg d'Especialitats Formatives del SEPE.  
Les entitats hauran de disposar de la inscripció en les especialitats complementàries abans que finalitze el termini de presentació de sol·licituds.  
En el seu cas, es tindrà en compte en tots els projectes les previsions recollides en l'apartat 7 i 8 de l'article 5 de l'Ordre de bases relativa als programes específics i accions formatives previstes per a l'alumnat que no haja aconseguit els objectius de l'Educació Secundària Obligatòria o equivalent o que estant en possessió del títol de graduat en ESO no haja obtingut el títol de batxiller o equivalent.  
  
  
Quart. Entitats beneficiàries  
Podran promoure els projectes de formació en alternança amb l'ocupació i ser entitats beneficiàries, en les condicions i amb els requisits que s'assenyalen en l'article 2.1 de l'Ordre de bases:  
- Les entitats locals territorials de la Comunitat Valenciana, els seus organismes autònoms i entitats amb competències en matèria de promoció d'ocupació, dependents o assimilades a aquestes, la titularitat dels quals corresponga íntegrament a aquestes entitats locals.  
- Les mancomunitats i altres agrupacions d'entitats locals territorials de la Comunitat Valenciana amb personalitat jurídica pròpia que tinguen explícitament entre els seus principals fins constitutius el foment de l'ocupació.  
- Els acords/pactes territorials per l'ocupació constituïts i registrats o sol·licitada la tramitació del registre a l'empara de la corresponent normativa reguladora de la Comunitat Valenciana  
  
Cinqué. Persones destinatàries  
Les persones destinatàries d'aquest programa, d'acord amb l'article 4 de l'Ordre de bases, seran persones joves majors de 16 anys i menors de 30, hauran de complir els següents requisits mínims que hauran de tindre en la data d'incorporació al projecte:  
a) Estar inscrites i figurar com a beneficiàries actives en el fitxer del Sistema Nacional de Garantia Juvenil, que constitueix el sistema oficial d'informació i seguiment sobre la implementació de la Garantia Juvenil a Espanya, i consegüentment, la llista única de demanda i el suport per a la inscripció de les personas interessades en les accions executades en el context de la garantia juvenil.  
b) Els recollits en la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, per a beneficiar-se d'una acció derivada del Sistema Nacional de Garantia Juvenil.  
c) Els establits en la normativa d'aplicació per a formalitzar un contracte per a la formació en alternança.  
d) Els previstos en els articles 75 i 76 del Reial decret 659/2023, de 18 de juliol, pel qual es desenvolupa l'ordenació del Sistema de Formació Professional.  
  
Sisé. Personal directiu, docent i auxiliar administratiu  
Per a la selecció del personal de direcció, docent i auxiliar administratiu participant en els projectes, la Comissió de Selecció prevista en l'article 10 d'Ordre de bases, establirà el procediment de selecció i els criteris de baremació dels mèrits. Com a procediment per a la preselecció de les persones candidates a aquests llocs s'utilitzarà preferentment oferta d'ocupació tramitada per l'Espai Labora que corresponga, convocatòria pública o ambdues. Per al personal docent, a més dels procediments assenyalats, podrà utilitzar-se com a procediment per a la selecció, que aquesta es realitze mitjançant la incorporació de personal que figure prèviament en les borses d'ocupació de personal expert docent, constituïdes a l'empara del Decret 220/2017, de 29 de desembre, del Consell, pel qual es regula la borsa d'ocupació temporal de personal docent i s'aproven les bases del procediment de selecció i nomenament per a la realització d'accions formatives en les quals participe LABORA-Servei Valencià d'Ocupació i Formació.  
  
Sense perjudici del que s'estableix en el Reial decret 659/2023, de 18 de juliol, pel qual es desenvolupa l'ordenació del Sistema de Formació Professional i l'Ordre ESS/1897/2013, de 10 d'octubre, que desenvolupa el Reial decret 34/2008 de 18 de gener, en allò que no s'opose a l'anterior, les persones candidates hauran de complir els requisits que s'assenyalen en l'article 11 de l'Ordre de bases.  
  
Seté. Lloc i termini de presentació de sol·licituds  
1. D'acord amb el que s'estableix en l'article 14.2 de la Llei 39/2015, d'1 d'octubre, del procediment administratiu comú de les administracions públiques, a l'efecte de presentació de sol·licituds, documentació que cal adjuntar a la sol·licitud, sol·licitud de bestreta, presentació de la documentació justificativa, o qualsevol altra documentació relacionada amb la present convocatòria, en tot cas, les entitats interessades estaran obligades a relacionar-se a través de mitjans electrònics amb les administracions públiques per a la realització de qualsevol tràmit d'un procediment administratiu.  
2. Per a realitzar la presentació telemàtica de les sol·licituds s'accedirà a la seu electrònica de la Generalitat (https://sede.gva.es), des d'on podrà accedir al tràmit presentació de sol·licituds a ajudes de LABORA Servei Valencià d'Ocupació i Formació, o del web www.labora.gva.es a través de l'enllaç «sol·licitud telemàtica» Per a això, la persona sol·licitant haurà de disposar de signatura electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans/ciutadanes (persona física), tots dos admesos per la seu electrònica de la Generalitat (https://sede.gva.es). En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant la Generalitat per a la realització de tràmits per via telemàtica.  
3. El termini de presentació de sol·licituds serà de 10 dies hàbils, comptadors des de l'endemà de la publicació de la convocatòria.  
  
Huité. Documentació que cal adjuntar a la sol·licitud  
1. Documentació a presentar per l'entitat sol·licitant. En el cas de mancomunitats i altres agrupacions d'entitats amb personalitat jurídica pròpia que tinguen explícitament entre els seus principals fins constitutius el foment de l'ocupació, la documentació esmentada en l'apartat següent l'aportarà cadascun dels membres que es comprometa a efectuar la totalitat o part de les activitats en nom i per compte del primer.  
  
2. Les sol·licituds, que hauran de ser efectuades per la persona representant legal de l'entitat, s'acompanyaran de la següent documentació utilitzant, si escau, els models normalitzats disponibles en la pàgina web de LABORA Servei Valencià d'Ocupació i Formació:  
a) Autorització expressa a LABORA Servei Valencià d'Ocupació i Formació perquè comprove les dades d'identitat de la persona representant legal, de conformitat amb el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. No obstant això, si de la comprovació efectuada resultara alguna discordança amb les dades facilitades per l'interessat, l'òrgan instructor estarà facultat per a realitzar les actuacions procedents per a aclarir-les. Si la persona sol·licitant no presta el seu consentiment, haurà d'aportar fotocòpia del document nacional d'identitat.  
Quan es tracte d'una mancomunitat o una agrupació d'entitats locals constituïdes en acords o pactes per l'ocupació, cadascun dels membres que es comprometen a efectuar la totalitat o part de les activitats en nom i per compte del primer, hauran de presentar certificat emés per l'òrgan competent amb detall dels compromisos assumits per cadascun dels membres, així com l'autorització de la concessió i pagament de la subvenció a l'entitat sol·licitant.  
A més, quan es tracte d'acords o pactes per l'ocupació, document acreditatiu de l'acord adoptat per a l'execució del projecte per l'òrgan de govern de l'acord o pacte territorial que garantisca que ha sigut aprovat per totes les entitats locals, els agents socials i econòmics que hagueren subscrit l'acord o pacte, així com els corresponents acords del ple de la corporació i, en el seu cas, els convenis interadministratius en el qual es regulen expressament els compromisos assumits per al desenvolupament del projecte.  
b) Declaració responsable de no trobar-se en cap dels supòsits de l'article 13.2 i 3, de la LGS, segons model normalitzat, així com de no ser entitat deutora per resolució de procedència de reintegrament, tant en el moment de la concessió com en el del cobrament de la subvenció.  
  
c) Documentació d'identificació fiscal de l'entitat sol·licitant.  
d) Autorització a LABORA Servei Valencià d'Ocupació i Formació perquè obtinga de manera directa a través de certificats telemàtics, l'acreditació del compliment d'obligacions tributàries i enfront de la Seguretat Social, en els termes previstos en els articles 18 i 19 de l'RLGS.  
No obstant això, l'entitat sol·licitant podrà denegar expressament aquesta autorització, havent d'aportar llavors els certificats que a continuació s'esmenten, i que tindran un període de validesa de sis mesos, comptats des de la data de la seua expedició d'acord amb el que s'estableix en l'article 23.3 de l'RLGS:  
. De l'Agència Estatal d'Administració Tributària, el certificat que acredite que l'entitat sol·licitant es troba al corrent de les seues obligacions tributàries.  
. De la Tresoreria General de la Seguretat Social el certificat acreditatiu que l'entitat sol·licitant es troba al corrent en el compliment de les seues obligacions.  
. De les direccions territorials competents en matèria d'hisenda, el certificat acreditatiu que l'entitat sol·licitant no té deutes de naturalesa tributària amb la Generalitat.  
e) Document acreditatiu de l'últim abonament de l'Impost d'activitats Econòmiques (IAE), o declaració responsable de la seua exempció o no subjecció.  
f) Declaració responsable de l'entitat sol·licitant sobre el compliment de la normativa sobre integració laboral de persones amb discapacitat o, en el seu cas, l'exempció d'aquesta obligació, segons el que s'estableix en el Decret 279/2004, de 17 de desembre, del Consell.  
g) En el cas de pactes per l'ocupació, acreditació de la seua inscripció en el registre regulat en el Decret 235/2022, de 30 de desembre, del Consell, sobre pactes territorials per l'ocupació o, en defecte d'això, acreditació d'haver sol·licitat la seua inscripció en aquest registre.  
3. Informació que cal adjuntar a la sol·licitud.  
a) Certificat acreditatiu del finançament d'aquella part del cost del projecte no subvencionada, entenent-se que queda per compte de l'entitat beneficiària la diferència de finançament necessari per a la total execució de l'activitat subvencionada.  
b) Documentació acreditativa de la titularitat jurídica de l'objecte d'actuació i de la seua disponibilitat per a l'execució de l'obra o servei previstos. En el cas de titularitat privada, escriptura pública de cessió per a ús públic per un termini no inferior a vint-i-cinc anys. L'òrgan instructor podrà eximir d'aquest requisit i substituir-lo per l'autorització dels/de les titulars, determinades entitats pel caràcter social de l'obra o servei que s'haja de realitzar, i hauran de quedar les circumstàncies degudament acreditades en l'expedient.  
c) Dades de domiciliació bancària, que s'obtindrà d'acord amb el procediment regulat en l'Ordre 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, aplicant-se el tràmit automatitzat previst en el seu article 5 quan resulte d'aplicació.  
d) Projecte relatiu a l'obra o servei a realitzar, el contingut mínim del qual consistirà en una memòria en la qual es recolliran els següents aspectes:  
- Denominació i dades d'identificació del projecte i de l'entitat sol·licitant.  
- Descripció detallada de l'obra o servei que calga realitzar.  
Depenent de l'obra a realitzar, haurà d'acompanyar-se d'un projecte bàsic o projecte tècnic complet signat pel personal tècnic competent. En tot cas, si es tracta d'un projecte bàsic, haurà de contindre almenys, una memòria descriptiva, unitats d'obra, plans generals i pressupost amb estimació global per capítols. Compromís formal d'aportar amb la documentació d'inici tots els permisos necessaris per al desenvolupament de l'activitat.  
e) Projecte de Pla formatiu per especialitats i en relació amb el projecte d'obra o servei que calga desenvolupar, de manera que s'establisca la coherència entre les especialitats formatives sol·licitades, el pla formatiu per especialitats i les unitats d'obra o serveis. Cada itinerari formatiu haurà d'incloure la denominació dels mòduls que l'integren i la seua duració. S'indicaran així mateix el calendari i les activitats i els requisits de tutoria per al compliment dels seus objectius.  
  
D'acord amb el que estableixen els apartats 6, 7, i 8 de l'article 5 de l'Ordre de bases, les entitats hauran d'incloure en el Pla formatiu el contingut de la formació complementària de caràcter modular, així com els programes específics i accions formatives que s'impartiran a l'alumnat que no haja aconseguit els objectius de l'Educació Secundària Obligatòria o equivalent o que estant en possessió del títol de graduat en ESO no haja obtingut el títol de batxiller o equivalent, que els permeta accedir a certificats de nivell superior.  
Així mateix, en el projecte de Pla formatiu s'especificaran també els següents aspectes:  
. Descripció que l'equip didàctic i material fungible són els idonis per a la formació de les persones participants i per a la realització del Pla formatiu. Entre els mitjans previstos per a la formació de les persones participants es disposarà d'accés a internet a través d'una connexió de banda ampla, així com l'equipament informàtic i de projecció audiovisual necessari per a la utilització d'aquest recurs a les aules. Si l'entitat sol·licitant no disposa d'una connexió de banda ampla, la seua alta podrà ser imputada a la subvenció en l'apartat de despeses de formació i funcionament.  
- Pressupost de despeses segons el següent detall:  
a) Costos derivats de la contractació del personal docent, directiu i auxiliar administratiu.  
b) Costos de mitjans didàctics no inventariables, material escolar, amortització d'equips.  
c) Cost de la contractació de l'alumnat.  
. Pressupost d'ingressos que comprendrà la subvenció que se sol·licita, la part finançada per aportacions de l'entitat promotora o d'altres institucions o organismes i, en el seu cas, ingressos previstos a conseqüència de l'alienació de béns produïts o serveis prestats pel desenvolupament o execució del projecte. Es faran constar expressament, si escau, les aportacions o els ingressos que disminuïsquen l'import de la subvenció que s'haja de sol·licitar.  
f) En relació amb el que estableixen els apartats 11 i 13 de l'article 5 de l'Ordre de bases, les entitats hauran d'aportar el Pla d'orientació de les persones participants en el qual es detallarà l'assessorament i informació laboral i professional i formació empresarial que es facilitarà als participants durant el procés formatiu i l'assistència tècnica tant per a la cerca d'ocupació per compte d'altri com per a l'establiment per compte propi, de manera individual o en projectes d'economia social, que es facilitarà a l'alumnat participant en finalitzar els projectes, així com els recursos de què disposa l'entitat per a la seua implementació.  
  
4. Amb caràcter voluntari, podrà aportar-se així mateix documentació acreditativa dels aspectes recollits en l'article 7 de l'Ordre de bases en el qual es recullen els criteris objectius de valoració per a l'atorgament de la subvenció i en els termes previstos en aquest, en relació amb:  
  
a) La implantació d'un sistema de gestió de la qualitat CEH0414, EFQM o certificat SGSI de seguretat de la informació (ISO 270001), tots aquests en vigor.  
b) Certificat del secretari/de la secretària de l'entitat local, en el qual es faça constar el nombre de persones que a data de sol·licitud estiguen incloses en la plantilla de l'entitat, en alta durant un període igual o superior a 9 mesos en aquesta, durant l'exercici pressupostari anterior al que finança la convocatòria de què es tracte (en cap cas es prendran en consideració els contractes subvencionats a través dels programes mixtos d'ocupació-formació) i relació de les persones incloses en la plantilla, durant el mateix període, que pertanguen als col·lectius.  
c) Acreditació documental de disposar l'entitat sol·licitant d'un Pla d'igualtat aprovat, en els termes previstos en l'article 7 G) Criteri 8 de l'Ordre de bases.  
d) A l'efecte d'acreditar el compliment del que es disposa en el criteri 9 sobre ‘Homogeneïtat de les despeses de personal', les entitats hauran de presentar en el termini de presentació de sol·licituds que assenyale la convocatòria el certificat del secretari/de la secretària de l'entitat local en el qual es faça constar, respecte de les condicions retributives del personal contractat temporalment per a l'execució dels projectes, l'aplicació del segon Acord marc de la Federació Valenciana de Municipis i Províncies amb les organitzacions sindicals per adhesió o aplicació d'aquest o, si escau, que el conveni col·lectiu aplicable millora les condicions retributives de l'Acord marc.  
L'aportació de la documentació recollida en aquest apartat té caràcter voluntari, en conseqüència, solament es valorarà la documentació que adjunte l'entitat en el termini de sol·licitud sense que procedisca realitzar requeriments en la fase d'instrucció a l'efecte d'esmena d'aquesta documentació en el cas que continguera errors o fora insuficient per a efectuar la valoració.  
  
Nové. Criteris objectius de valoració per a l'atorgament de la subvenció  
Els criteris objectius de valoració per a l'atorgament de la subvenció seran els recollits en l'article 7 de l'Ordre 8/2022, de 15 de setembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores d'aquests projectes en desenvolupament del programa mixt d'Ocupació-Formació Garantia Juvenil publicada en el DOGV de 20 de setembre de 2022.  
  
  
Deu. Termini de resolució, notificació i recursos  
1. Vista la proposta de l'òrgan instructor, la persona titular de la direcció general competent en matèria de formació professional per a l'ocupació dictarà la resolució procedent per delegació de la persona titular de la Direcció General de LABORA Servei Valencià d'Ocupació i Formació.  
2. El termini per a resoldre i notificar les sol·licituds no podrà excedir de 6 mesos comptats a partir de la publicació d'aquesta resolució.  
3. Transcorregut el termini anterior sense que s'haja dictat i notificat resolució expressa, s'entendrà desestimada la sol·licitud per silenci administratiu, sense perjudici que subsistisca l'obligació legal de resoldre.  
4. Les resolucions de concessió seran motivades i determinaran, a més de l'objecte, condicions i finalitat de la subvenció concedida, la duració i la quantia concedida i el compromís adquirit per cadascun dels beneficiaris, en el seu cas.  
5. A la resolució de concessió s'adjuntarà la designació, pel cap del Servei Territorial de Formació per a l'Ocupació, del personal tècnic de formació que actuarà d'enllaç entre l'entitat i LABORA Servei Valencià d'Ocupació i Formació.  
6. Les resolucions adoptades sobre les sol·licituds d'aquestes ajudes posen fi a la via administrativa i en contra d'aquestes podrà interposar-se recurs contenciós administratiu en el termini de dos mesos, comptats des de l'endemà de la seua notificació, davant el jutjat contenciós administratiu de la corresponent província, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, recurs de reposició davant aquest mateix òrgan en el termini d'un mes, computat en els termes ja dits, d'acord amb el que estableixen els articles 123 i 124 de la Llei 39/2015 d'1 d'octubre, del procediment administratiu comú de les administracions públiques. Tot això, sense perjudici que puga interposar-se qualsevol altre recurs dels previstos en la legislació vigent.  
  
Onze. Mitjà de notificació o publicació dels tràmits a emplenar en el procediment  
1. Les notificacions es faran per mitjans electrònics. Les notificacions seran vàlides sempre que permeten tindre constància de la seua posada a disposició, accés per l'entitat sol·licitant o la persona representant legal, de les seues dates i hores, del contingut íntegre, i de la identitat fidedigna de la persona remitent i destinatària d'aquesta. L'acreditació de la notificació efectuada s'incorporarà a l'expedient.  
Les notificacions per mitjans electrònics es faran mitjançant compareixença en la seu electrònica de la Generalitat (https://sede.gva.es), a través de l'adreça electrònica habilitada única o mitjançant tots dos sistemes, en la forma establida en el paràgraf segon del resolc sisé. S'entén per compareixença en la seu electrònica, l'accés per l'interessat o el seu representant degudament identificat al contingut de la notificació. Les notificacions per mitjans electrònics s'entendran fetes en el moment en què es produïsca l'accés al seu contingut. La notificació s'entendrà rebutjada quan hagen transcorregut deu dies naturals des de la posada a la disposició de la notificació sense que s'accedisca al seu contingut. S'entendrà complida l'obligació a la qual es refereix l'article 40.4 de la Llei 39/2015, de 2 d'octubre, de procediment administratiu comú de les administracions públiques, la posada a la disposició de la notificació en la seu electrònica de l'Administració o organisme actuant o en l'adreça electrònica habilitada única. LABORA Servei Valencià d'Ocupació i Formació enviarà un avís al dispositiu electrònic i/o a l'adreça de correu electrònic de l'entitat interessada que aquesta haja comunicat, informant-lo de la posada a la disposició d'una notificació en la seu electrònica de la Generalitat Valenciana o en l'adreça electrònica habilitada única. La falta de pràctica d'aquest avís no impedirà que la notificació siga considerada plenament vàlida.  
  
2. En el cas que la sol·licitud presentada no complisca els requisits exigits o la documentació aportada continguera errors o fora insuficient, l'òrgan instructor requerirà l'entitat sol·licitant perquè, en el termini de 10 dies hàbils, esmene la falta o aporte els documents preceptius, amb indicació que, si així no ho fera, es consideraria que ha desistit de la seua petició, amb la resolució prèvia que haurà de ser dictada en els termes previstos en l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
3. D'acord amb el que es preveu en l'article 73 de la mateixa llei, quan en qualsevol moment es considere que algun dels actes dels interessats no té els requisits necessaris, l'Administració ho posarà en el seu coneixement i li concedirà un termini de deu dies per a emplenar-lo.  
  
Als interessats que no atenguen el requeriment se'ls podrà declarar que han perdut el dret al tràmit corresponent, no obstant això, s'admetrà l'actuació de l'interessat i produirà els seus efectes legals, si es produïra abans o dins del dia que es notifique la resolució en la qual es tinga per transcorregut el termini.  
  
Dotze. Renúncies  
En cas de renúncies a subvencions concedides, es proposarà la concessió per ordre de la puntuació obtinguda en la fase de valoració de la corresponent província, en el seu cas, d'aquelles sol·licituds que van obtindre suficient puntuació per a ser concedides i no ho van ser per no haver-hi crèdit per a la seua concessió.  
  
Tretze. Sol·licitud de bestreta i ingrés de romanents  
1. Segons el que es preveu en l'article 30.4 del Reial decret 694/2017, de 3 de juliol, pel qual es desenvolupa la Llei 30/2015, de 9 de setembre, per la qual es regula el Sistema de Formació Professional per a l'ocupació en l'àmbit laboral, d'acord amb el que es disposa en la disposició addicional deu de la citada Llei 30/2015, de 9 de setembre, en el cas d'ajudes dirigides a l'Administració general de l'Estat, les comunitats autònomes o les entitats locals, així com a les entitats la titularitat de les quals corresponga íntegrament a les anteriors, en el marc dels programes públics d'ocupació i formació, l'Administració pública competent podrà anticipar fins al 90 per cent de la subvenció concedida, amb la sol·licitud prèvia que haurà de presentar-se una vegada acreditat l'inici de l'activitat formativa.  
2. Les entitats no incloses en el paràgraf anterior, d'acord amb el que estableix el segon paràgraf de l'article 6.8 de la Llei 30/2015, de 9 de setembre, per la qual es regula el Sistema de Formació Professional per a l'ocupació en l'àmbit laboral, es podrà avançar a l'entitat beneficiària, amb caràcter previ a l'inici de l'activitat formativa, fins a un 25 per cent de l'import concedit i fins a un 35 per cent addicional una vegada acreditat l'inici de l'activitat formativa.  
A aquests efectes, es podran formalitzar les sol·licituds en els models normalitzats que es facilitaran amb aquesta finalitat, que comprendran les següents opcions:  
a) Sol·licitar amb caràcter previ a l'inici de l'activitat formativa la bestreta de fins al 25 % de la subvenció concedida, i en la mateixa sol·licitud la bestreta de fins al 35 % addicional, amb caràcter condicionat a l'acreditació de l'inici de l'activitat formativa.  
b) Sol·licitar amb caràcter previ a l'inici de l'activitat formativa la bestreta de fins al 25 % de la subvenció concedida i en el seu cas, amb caràcter addicional a l'anterior sol·licitud, presentar una nova sol·licitud en el termini d'un mes a partir de l'inici de l'activitat formativa de fins al 35 % de la subvenció concedida.  
3. En qualsevol dels casos previstos en els dos apartats anteriors, excepte en els supòsits d'exempció d'aquesta obligació legalment establits, s'haurà de presentar prèviament el corresponent aval bancari a favor de LABORA Servei Valencià d'Ocupació i Formació, per l'import de la bestreta. Per a això, haurà de disposar d'un compte bancari específic al qual es transferirà l'import de la bestreta. El compte aportat en el document de domiciliació bancària presentat amb la sol·licitud servirà al citat objecte.  
L'entitat beneficiària haurà de depositar la garantia en el corresponent Servei Territorial de la Conselleria d'Hisenda i Administració Pública. Una vegada obtinguda la carta de pagament acreditativa del depòsit, haurà de ser presentada per l'entitat beneficiària en el corresponent Servei Territorial de Formació per a l'ocupació com a requisit previ i indispensable per al pagament anticipat.  
Les garanties es cancel·laran per acord de l'òrgan concedent en els següents casos:  
- Una vegada comprovada de conformitat l'adequada justificació de la bestreta.  
- Quan s'hagueren reintegrat les quantitats anticipades.  
4. Quan l'entitat beneficiària de la subvenció siga una entitat local, com a requisit previ al cobrament, haurà de presentar l'acreditació d'estar al corrent en el compliment de l'obligació de rendició de comptes anuals davant la Sindicatura de Comptes de conformitat amb el que es disposa en l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
5. Dins del termini de justificació previst en la convocatòria, l'entitat haurà de procedir a l'ingrés dels romanents no aplicats en el compte número ES68-2703-6021-40-2660558414, del Banc Santander, SA, a favor de LABORA Servei Valencià d'Ocupació i Formació, i acreditar-ho davant el mateix òrgan identificant el número d'expedient.  
  
  
Catorze. Termini d'inici, seguiment i finalització de les accions formatives  
D'acord amb el que es preveu en l'Ordre de bases, els projectes hauran d'iniciar-se en el termini de tres mesos des de la notificació de la resolució de concessió llevat que per estar impartint formació les aules no es troben disponibles i en aquest cas aquest termini es comptarà a partir del moment en què finalitzen les referides accions formatives, data que haurà de ser comunicada al personal Tècnic de Formació. Els cursos s'iniciaran i finalitzaran d'acord amb la duració del projecte establida en el resolc tercer.  
La comunicació d'inici de les accions formatives, de les modificacions o incidències en el desenvolupament d'aquestes i de la finalització dels projectes, així com la presentació de documentació a l'efecte de l'avaluació, seguiment i control de la qualitat de les accions formatives i la relativa als indicadors de resultats una vegada finalitzats els projectes, la realitzarà les entitats beneficiàries, a través de l'aplicació informàtica proporcionada a aquest efecte segons el procediment previst en l'ordre de bases i les instruccions que sobre l'execució del programa dicte la Direcció General de LABORA Servei Valencià d'Ocupació i Formació, que es publicaran en la pàgina web de LABORA.  
  
  
Quinze. Mòduls econòmics  
D'acord amb el que es preveu en l'article 9 de l'Ordre de bases, per a l'exercici 2023 s'estableixen els mòduls econòmics següents:  
Mòdul A. Costos salarials del personal directiu, docent i auxiliar administratiu: 3,91 € per cada persona participant i hora.  
Mòdul B. Costos de formació: 1,10 € per cada persona participant i hora.  
Mòdul C: Salaris de l'alumnat: el Salari Mínim Interprofessional anualment establit, corresponent a l'any de concessió de la subvenció, inclosa la part proporcional de les dues pagues extraordinàries sense perjudici de l'obligació de les entitats de fer efectives les retribucions que corresponguen a l'alumnat treballador d'acord amb la normativa laboral aplicable. En el seu cas els possibles increments que es pogueren produir en els referits costos salarials seran de càrrec de l'entitat beneficiària.  
Als únics efectes del càlcul de la subvenció els projectes que es regulen en aquestes bases tindran una duració equivalent a 1.920 hores, amb independència de la jornada laboral en còmput anual aprovada per al personal de l'entitat beneficiària.  
Disposició final. Efectes  
La present resolució produirà efectes l'endemà de la seua publicació en el Diari Oficial de la Generalitat Valenciana.  
Contra la present resolució que esgota la via administrativa, podrà interposar-se recurs potestatiu de reposició davant aquest mateix òrgan en el termini d'un mes a partir de l'endemà de la publicació de la present resolució, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos recurs contenciós administratiu davant el jutjat contenciós administratiu, de conformitat amb el que s'estableix en l'article 8 apartat 3, així com en l'article 46 apartat 1, tots dos de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime pertinent.  
  
  
València, 4 d'octubre de 2023.- EL director general de LABORA Servei Valencià d'Ocupació i Formació: Antonio Galvañ Diez.